1.  ปัจจัยความเสี่ยง

บริษัทฯ จัดให้มีการบริหารความเสี่ยงเป็นแบบทั่วทั้งองค์กร (Enterprise Risk Management)
เพื่อให้การบริหารจัดการ และการดำเนินงานของบริษัท เป็นไปอย่างได้ประสิทธิผล มีประสิทธิภาพ
มีมาตรฐาน ปฏิบัติถูกต้องตามกฎหมาย/ระเบียบปฏิบัติต่างๆ
โดยคำนึงถึงผู้เอาประกันที่ต้องการบริการที่ดี มีคุณภาพ และเป็นธรรม

การบริหารความเสี่ยง จะดำเนินการพร้อมกับการควบคุมภายใน
และการตรวจสอบภายในอย่างถูกต้องตามแนวปฏิบัติที่ดี โดยคำนึงถึงผู้มีส่วนได้เสีย
โดยเฉพาะอย่างยิ่งผู้ถือหุ้น ลูกค้า พนักงาน ทำให้การดำเนินงานธุรกิจประกันภัยมีความมั่นคงยั่งยืน
สามารถจัดการ ควบคุมความเสี่ยงต่าง ๆ ให้อยู่ในระดับที่ยอมรับได้
พร้อมเผชิญกับการเปลี่ยนแปลงต่าง ๆ อย่างแข็งแกร่ง

สนับสนุนให้ผู้บริหาร และพนักงานทุกคน ให้มีการบริหารความเสี่ยงในการปฏิบัติงาน
เป็นวัฒนธรรมการทำงาน โดยมุ่งพัฒนาความรู้ ความสามารถและทักษะ ให้มีความเข้าใจ
และตระหนักในความเสี่ยง สามารถจัดการความเสี่ยง
จนเกิดความมั่นใจว่าบริษัทจะบรรลุวัตถุประสงค์ เป้าหมาย และแผนงานที่กำหนดไว้
สามารถปรับตัวในสภาวะความเสี่ยงที่ไม่คาดคิด และแสวงหาโอกาสที่มีด้วย

นโยบายการบริหารความเสี่ยง

นโยบายการบริหารความเสี่ยงมีรายละเอียดดังนี้

1.  บริษัทฯ จัดให้มีการดำเนินการบริหารความเสี่ยง โดยกระบวนการที่เป็นมาตรฐานสากล
    อย่างเป็นระบบทั้งองค์กร เพื่อป้องกัน ลดความเสียหาย อันเกิดขึ้นต่อทรัพย์สิน การดำเนินงาน
    รวมถึงภาพลักษณ์ชื่อเสียง ภายใต้ค่าใช้จ่ายที่เหมาะสม แสดงถึงความมีประสิทธิภาพ
    ประสิทธิผล ความโปร่งใส ตรวจสอบได้ เป็นการเพิ่มมูลค่าแก่ผลิตภัณฑ์ ผู้เอาประกัน
    รวมถึงเพิ่มมูลค่าแก่องค์กรเอง

2.  จัดให้มีการบริหารความเสี่ยงเป็นส่วนหนึ่งของแผนการปฏิบัติงานของทุกหน่วยงานในองค์กร
    เป็นความรับผิดชอบของผู้บริหาร และพนักงานทุกระดับ
    โดยผู้บริหารของหน่วยงานต้องรายงานต่อกรรมการผู้จัดการเป็นประจำทุกเดือน

3.  จัดให้มีการพัฒนาการบริหารความเสี่ยงอย่างต่อเนื่อง เพื่อให้สอดคล้องกับเป้าหมาย
    วัตถุประสงค์ของบริษัท ตามสภาพแวดล้อมที่เปลี่ยนไป

4.  จัดให้มีการติดตาม ประเมินผล ทบทวน
    และปรับปรุงแผนการบริหารความเสี่ยงเป็นประจำอย่างต่อเนื่องปีละ 2 ครั้ง
    เพื่อการนำเสนอต่อคณะกรรมการบริษัท

วัตถุประสงค์ของการบริหารความเสี่ยง

บริษัทฯ กำหนดวัตถุประสงค์ในการดำเนินธุรกิจ ดังต่อไปนี้

1.  เพื่อให้ลูกค้าได้รับการบริการที่สะดวก รวดเร็ว และเป็นธรรม โดยได้รับความพึงพอใจสูงสุด

2.  เพื่อให้ผู้ถือหุ้นได้รับผลตอบแทนที่ดีในการลงทุนในหลักทรัพย์ของบริษัท
    การบริหารงานมีประสิทธิภาพ มีความโปร่งใส และตรวจสอบได้ ตามหลักธรรมาภิบาล

3.  เพื่อให้การบริหารจัดการ และปฏิบัติงานมีการพัฒนาอย่างต่อเนื่อง โดยมุ่งคุณภาพผลิตภัณฑ์
    และบริการ อย่างมีประสิทธิภาพ โดยคำนึงถึงความต้องการของผู้รับบริการ

4.  เพื่อให้บุคลากรขององค์กรมีความรู้ ความสามารถ ทักษะในการปฏิบัติงาน
    ความจงรักภักดีต่อองค์กร
    ตลอดจนมีความมุ่งมั่นในการปฏิบัติงานโดยได้รับผลตอบแทนที่เหมาะสม

5.  เพื่อรักษาชื่อเสียง และให้เกิดภาพลักษณ์ที่ดี การดำเนินธุรกิจจะยึดถือความรับผิดชอบต่อสังคม
    โดยให้การสนับสนุน และช่วยเหลือกิจกรรมที่เป็นประโยชน์กับสังคมต่าง ๆ อาทิเช่น
    การบริจาคเงินช่วยเหลือกรณีเกิดภัยพิบัติต่าง ๆ

ประเภทของความเสี่ยง

1.  ความเสี่ยงด้านกลยุทธ์ (Strategic Risk) เป็นความเสี่ยงที่อาจเกิดขึ้นได้
    โดยการเกี่ยวข้องกับการปฏิบัติงานด้านการวางแผน นโยบาย กลยุทธ์ หรือ สภาวะการแข่งขัน

2.  ความเสี่ยงด้านการประกันภัย (Insurance Risk) คือ
    ความเสี่ยงที่อาจเกิดขึ้นจากการรับประกัน ที่อาจส่งผลกระทบต่อค่าสินไหมทดแทน
    และกระแสเงินสดที่ประมาณการไว้ เพื่อให้เป็นไปตามกฎเกณฑ์ของ คปภ.
    เกี่ยวกับการดำรงกองทุนตามระดับความเสี่ยง (Risk base Capital : RBC)
    บริษัทจึงได้พิจารณา ผลกระทบที่มีต่อความเสี่ยงด้านการประกันภัย โดยให้ครอบคลุมในเรื่อง

-   การเก็บเบี้ยประกันต่ำกว่าสินไหมที่ต้องจ่ายจริง หรือการคำนวณเบี้ยประกันภัยผิดพลาด

-   การบันทึกค่าสินไหมต่ำกว่าความเป็นจริง หรือไม่มีการบันทึกรายการค่าสินไหม

-   ภาระผูกพันตามสัญญาจากค่าสินไหมทดแทน

-   ค่าเผื่อความผันผวนด้านสินไหมทดแทน และด้านเบี้ยประกันภัย

3.  ความเสี่ยงด้านสภาพคล่อง (Liquidity Risk) เกิดจากการบริหารสินทรัพย์ลงทุน หนี้สิน
    รายได้ และค่าใช้จ่ายไม่สอดคล้องกัน เป็นความเสี่ยงที่เกิดจากการที่ไม่สามารถชำระหนี้สิน
    และภาระผูกพันเมื่อถึงกำหนด หรือไม่สามารถจัดหาเงินทุนได้เพียงพอ
    อันเกิดจากการรับชำระเบี้ยประกันไม่ได้ จัดเก็บเงินจากลูกหนี้ไม่ได้
    หรือจัดเก็บไม่ได้ภายในระยะเวลาที่กำหนดตามระเบียบ CBC (Cash before Cover)
    ล่าช้าไม่ทันต่อการจ่ายค่าสินไหมทดแทน หรือค่าใช้จ่ายดำเนินงาน
    หรือการที่มีเงินสดไม่เพียงพอต่อการจ่ายค่าสินไหมทดแทน ค่าใช้จ่ายอื่น ๆ
    หรืออัตราส่วนสภาพคล่อง ไม่เป็นไปตามกฎเกณฑ์ RBC (Risk base Capital) ที่
    คปภ.กำหนด บริษัทจึงได้พิจารณา ผลกระทบที่มีต่อความเสี่ยงด้านสภาพคล่อง
    โดยให้ครอบคลุมในเรื่อง

-   ปริมาณเงินทุนในสินทรัพย์แต่ละประเภท

-   การกำหนด สัดส่วนของการลงทุนในตลาด

-   การถือครองทรัพย์สินดำเนินงาน

-   การลงทุนในสินทรัพย์ลงทุนเป็นสกุลเงินตราต่างประเทศ

4.  ความเสี่ยงด้านปฏิบัติการ (Operation Risk)
    เป็นความเสี่ยงที่เกี่ยวข้องกับกระบวนการปฏิบัติงาน เช่น การรับประกัน
    การจัดการสินไหมทดแทน การออกแบบพัฒนาผลิตภัณฑ์ การกำหนดอัตราเบี้ยประกัน
    การประกันต่อ รวมถึงการปฏิบัติงานด้านต่าง ๆ อันเกี่ยวเนื่องมาจาก ขั้นตอนการปฏิบัติงาน
    บุคลากร สถานที่ และอุปกรณ์การทำงาน

5.  ความเสี่ยงด้านตลาด (Market Risk)
    เป็นความเสี่ยงที่เกิดขึ้นจากตัวแปรที่มีผลกระทบต่อระบบ หรือต่อตลาด
    อันเกิดจากการเปลี่ยนแปลงของอัตราดอกเบี้ย เศรษฐกิจโลก อัตราค่าเบี้ยประกัน
    การแข่งขันด้านราคาของบริษัทประกันภัย เพื่อให้การปฏิบัติงานเป็นไปตามกฎเกณฑ์ RBC
    (Risk base Capital) ที่ คปภ. กำหนด บริษัทจึงได้พิจารณา
    ผลกระทบที่มีต่อความเสี่ยงด้านการตลาด โดยให้ครอบคลุมในเรื่อง

-   การเคลื่อนไหวของอัตราดอกเบี้ย และราคาตราสารทุน

-   การลดลงของมูลค่าตลาดของสินทรัพย์

-   การเปลี่ยนแปลงของราคาหุ้นทุน

-   การเปลี่ยนแปลงของอัตราแลกเปลี่ยนเงินตราต่างประเทศ

-   การเปลี่ยนแปลงของราคาตราสารทุน

-   การเปลี่ยนแปลงของราคาสินค้า

6.  ความเสี่ยงด้านเครดิต (Credit Risk) คือ
    ความเสี่ยงที่เกิดจากการที่คู่สัญญาไม่สามารถปฏิบัติตามภาระที่ตกลงไว้กับบริษัทประกันภัย
    ซึ่งจะส่งผลกระทบในเชิงลบต่อการจัดอันดับความเสี่ยงด้านเครดิต
    เพื่อให้การปฏิบัติงานเป็นไปตามกฎเกณฑ์ RBC (Risk base Capital) ที่ คปภ. กำหนด
    บริษัทจึงได้พิจารณา ผลกระทบที่มีต่อความเสี่ยงด้านเครดิต โดยให้ครอบคลุมในเรื่อง

-   การกระจุกตัวสำหรับการประกันภัยต่อ

-   ภาระผูกพันตามสัญญาของผู้เอาประกันภัย

-   ค่าเบี้ยประกันภัยค้างรับจากผู้เอาประกันภัย

-   สินทรัพย์ที่ใช้เป็นหลักประกันส่วนเกินจากวงเงินค้ำประกันของคู่สัญญาจากการประกันภัยต่อ